D ṣṣenf gar leṣnaf n tesrit tamensayt, yesɛan azal meqqren deg tmetti n yal agdud n ddunit. Timseɛraq, d turart anda i yessefk ad d-naf tiririt ɣef usteqsi yellan5. Daɣen timseɛraq d tid i d-yettilin d asteqsi n unecreḥ anda nessutur i wabɛaḍ ad d-yefk tiririt6. Deg snat n tbadutin-a iɛeddan ad naf belli timseɛraq tebna ɣef usteqsi yuḥwaǧen tiririt. Tamuɣli-a, ad t-id-naf daɣen ɣer GENEVOIS i d-yebder Djellaoui deg udlis-ines Tiwsatin timensayin n tesrit taqbaylit: timseɛraq d yiwen n ṣṣenf n tsekla, i d-yettasen ɣef talɣa n tefyar wezzilen, yesɛan inumak d uffiren tebna ɣef usteqsi d tiririt, tessugut deg yiswi-ines s unerni n tmusniwin7. Agdud amaziɣ am yigduden nniḍen, ula d netta yefka azal meqqren i ṣṣenf-a n tsekla tamensayt. Imi ad dnaf timseɛraq gtent ɣer imaziɣen am wakken llant ɣer tsekliwin tigraɣlanin nniḍen, daɣen ur mgaradent ara deg ugbur-nsent ɣef tid n yigduden nniḍen. Ad d-naf azal-a n temseɛraq d win i dyettbanen s wallus-nsent akked ureṣṣi-nsent, imi d aya i tent-yeǧǧan ad illint d ṣṣenf n tsekla mačči d allal n turart d usɛeddi n lweqt kan. Timseɛraq ur mgaradent ara ɣef leṣnaf nniḍen n tsekla timawit imi kif kif amek i d-ttwaxedment, i ttemsawaḍent akked wamek i ttwaḥrazent8.